ЗэрытемыгъэкIуэну я мураду къихьами ярейт
«Ангушт» (Нэзрэн) «СпартакНалшык» (Налшык) 0:0. Налшык. «Спартак» стадион. Мэлыжьыхьым и 11м. ЦIыху 600 еплъащ.
Судьяхэр: Шутов (Новочеркасск), Урдиханов (Мэхъэчкъалэ), Майбородин (Дон Iус Ростов).
«Ангушт»: Хамхоев, Аушев А., Балаев, КIыщ, Гаракоев (Аушев Хь., 77), Газдиев Ил., Къуэн З., Къуэн А., Михайлов, (Албогачиев, 88), Дзейтов (Прус, 55), Ахкильгов, (Газдиев Им., 66).
«СпартакНалшык»: Антипов, Тебэрды (Мэкъуауэ, 46), Мурачёв, Дашаев, Кузнецов, Дроздов (Багъэтыр, 57), Гъурф, ДзыхьмыщI (Каркаев, 46), Войнов (Ахриев, 69), Бажэ (ЛIуп, 75), Гугуев.
Дагъуэ къыхуащIащ Мэкъуауэм, Багъэтырым, Къуэн З., Газдиев Ил.
Топыр гъуэм дэкIыным къэнэжар зы мащIэт Мы зэIущIэр Нэзрэн къалэм щекIуэкIын хуеящ. АрщхьэкIэ абы щыIэ, Аушевым и цIэр зезыхьэ стадионыр бжьыхьэм зэхэтыну «Кавказ джэгухэм» зэрыхуагъэхьэзырым къыхэкIыу ингушхэм Налшык къыхахащ. Ди дежщ щекIуэкIынур «Ангушт»м 2015/2016 гъэхэм я зэхьэзэхуэм щыщу къыхуэнэжа, хэгъэрейуэ щыщытыну джэгугъуэхэр. Ар куэдым я гуапэ зэрыхъуам шэч хэлъкъым. Сыти жыIи, ди гъунэгъухэм я щIыхьыр яхъумэу яхэтщ КъэбэрдейБалъкъэрым и футболым и гъэсэнхэу Къуэнхэ Аслъэнбэчрэ Заурбэчрэ, КIыщ Залым, Михайлов Константин сымэ. «СпартакНалшыкми» щымащIэкъым «Ангушт»м къикIахэр.
Зэныбжьэгъугъэмрэ зэгъунэгъугъэмкIэ зэпыщIа командитIыр ерыщу зэпэщIэувэну хуэбгъэфэщэныр щхьэгъэпцIэжт. Абы щыгъуэми, ахэр егъэлеяуэ очко хуэныкъуэхэм ящыщтэкъым. Налшыкдэсхэр хэпщIыкIыу псоми япэ ищащ, Ингушым и футболистхэри турнир таблицэм щыпашэхэм ящыщщ, адэкIэ кIуэтэну хущIэмыкъущэу.
ЗэIущIэм и пэщIэдзэм «СпартакНалшыкым» къаруушхуэкIэ ебгъэрыкIуэн иригъэжьат. Iэмал хъарзынэхэри къыхукъуэкI хъуат. АрщхьэкIэ хуэмхуэмурэ ар ужьыхыжащ. «Ангушт»р закъуэтIакъуэ фIэкIа ипэкIэ кIуатэртэкъым. Джэгур нэхъыбэу щекIуэкIыр гъуэхэм япэжыжьэут. Абы къыхэкIыу топ дагъэкIыну лъэныкъуэхэм зы Iэмали яIакъым. Ахэр дэнэ къикIынт, гъуэм хуэзэу командэхэр сыхьэтрэ ныкъуэм къриубыдэу зэи емыуамэ?!
ЗэпэщIэтыныгъэр мащIэу къигъэжыджэращ зэIущIэм и кIэухым кърагъэхьа футболистхэм. АрщхьэкIэ топыр дагъэкIыну абыхэми яхузэфIэкIакъым.
Апхуэдэу щыт пэтми, лъэныкъуэхэр зэхуэарэзыуэ зэбгъэдэкIыжащ. ТIуми очко зырыз зыIэрагъэхьат икIи турнир таблицэм я лъэр щагъэбыдэн папщIэ ар Iэмал хъарзынэ хъуащ. ИужькIэ хъыбар къызэрытIэрыхьамкIэ, осетинхэм хуабжьу зыкъытщIагъэкъуащ, «СпартакНалшыкым» къыкIэлъеIэ «IэфIыпсыр» я стадионым бжыгъэшхуэкIэ щыха
гъащIэри. Иджы абырэ ди щIалэхэмрэ зэрызэщхьэщыкIыр очкои 9м нэсащ. Абы щыгъуэми зэхьэзэхуэр иухыным къэнэжар джэгугъуиблщи, плIым щытекIуэмэ, налшыкдэсхэм бжьыпэр яIэщIэкIынукъым.
АдэкIэ щыгъуазэ фахуэтщIынщ Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэу вэсэмахуэ зэхэта джэгугъуэхэм къарикIуа бжыгъэхэм. Мис ахэр: «Алания» (Владикавказ) «IэфIыпс» (IэфIыпс) 3:0, «Краснодар2» (Краснодар) «Тэрч2» (Грознэ) 3:1, «Астрахань» (Астрахань) «МэшыкъуэКМВ» (Псыхуабэ) 1:2, «БиологНовокубанск» (Прогресс) «Дружба» (Мейкъуапэ) 0:0, СКА (Дон Iус Ростов) «Черноморец» (Новороссийск) 2:0, «ДинамоСтаврополь» (Ставрополь) МИТОС (Новочеркасск) 3:3.
ЕтIуанэ дивизионым и «Ипщэ» гупым къыкIэлъыкIуэ джэгугъуэр мэлыжьыхьым и 18м щызэхэтынущ. А махуэм «СпартакНалшыкым» къригъэблэгъэнущ Дон Iус Ростов и СКАр. Къыхэгъэщыпхъэщ ар хьэрхуэрэгъу лъэщу зэрыщытыр икIи мыгъэрей зэхьэзэхуэм зэрыщIидзэрэ ирагъэкIуэкIа джэгугъуитIми зэрыщытекIуар. Ди щIалэхэм ростовдэсхэр къызэтрагъэувыIэну зэрыхущIэкъунум шэч хэлъкъым.
Жыласэ Заурбэч.
